Beurtkrag: ‘SA kort kenners, nie politici’Argieffoto (Foto: Mujahid Safodien/AFP) Dit is twee maande sedert pres. Cyril Ramaphosa sy nasionale energiekrisiskomitee op die been gebring het in ’n poging om die land se ligte aan te hou. Suid-Afrikaners sit egter te midde van fase 6‑beurtkrag stééds sonder elektrisiteit óf hoop. Die amptelike opposisie stel nou voor dat die nasionale energiekrisiskomitee summier ontbind word en ’n eksterne kenner aangestel word om toesig te hou oor die inwerkingstelling van die regering se sogenaamde kragplan. “Dit is egter van kritieke belang dat dié persoon apolities én ’n toonaangewende kenner op die energiegebied is,” glo die DA. Dié party se federale leier, John Steenhuisen, het Dinsdagoggend op ’n mediakonferensie gesê die regering se kragplan is in wese ŉ goeie plan, “maar minister Gwede Mantashe, minister van minerale hulpbronne en energie, en Pravin Gordhan, minister van openbare ondernemings, moet so ver as moontlik van die implementering daarvan weg gehou word”. Steenhuisen glo ’n kenner van buite is in dié stadium die beste oplossing, mits daardie persoon toegelaat word om ŉ span kundiges saam te stel, toesig te hou oor die aanstelling van ingenieurs en bestuurders sonder om aan die ANC verantwoording te doen en besluite te mag neem oor die verkryging van bykomende elektrisiteit van onafhanklike produsente. John Steenhuisen (Foto: DA/Twitter) Die DA stel voorts voor dat Ramaphosa ook ’n ramptoestand rakende Eskom verklaar, ’n ad hoc-komitee oor die energiekrisis op die been bring en Mantashe in die pad steek. “Hy is verantwoordelik vir die wanfunksionele regulatoriese raamwerk wat ons energiesektor se herstel verhinder het en het herhaaldelik hernubare energieprojekte geblokkeer,” het Steenhuisen vanoggend gesê. Steenhuisen sê Mantashe is ook die man wat toegelaat het dat die risiko-verligtingsprogram vir kragverkryging by onafhanklike kragprodusente (RMIPPP) reg in die middel van die land se kragkrisis tot stilstand gekom het. “Hy kan ook nie verder as steenkool sien nie. Hy moet gaan en hy moet nou gaan,” aldus Steenhuisen. Die DA-leier het vanoggend daarop gewys dat Suid-Afrika sedert Ramaphosa in 2018 as president verkies is, reeds 4 136 GWh se elektrisiteit weens beurtkrag gesny het terwyl die land die afgelope naweek met die helfte van sy opwekkingskapasiteit moes klaarkom. “Wanneer jy duidelik in diep water is, sal niemand jou kwalik neem dat jy kundige hulp ingeroep het nie. Trouens, hulle sal dit verwelkom. En dit is die enigste uitweg uit hierdie krisis,” meen Steenhuisen.